Οι απειλές εναντίον της Νέας Υόρκης και της Νέας Υόρκης δεν είναι κάτι το νέο, λέει ο Τόμ Ρίτζ - 2002-11-18
Ανώνυμη επιστολή στο κανάλι Αλ Τζαζήρα απειλεί τις ΗΠΑ
Ο επικεφαλής του επικείμενου υπουργείου Εσωτερικής Ασφάλειας, Τομ Ριτζ, λέει πως οι τρομοκρατικές απειλές εναντίον της Νέας Υόρκης και της Ουάσινγκτον δεν είναι τίποτα το καινούργιο και ότι, έτσι κι αλλοιώς, τα μέτρα ασφάλειας στις Ηνωμένες Πολιτείες εντείνονται. Ο κ. Ριτζ λέει ότι οι όροι μιας πρόσφατης επιστολής δε διαφέρουν από τους όρους που περιείχαν προηγούμενες επιστολές, οι οποίες προειδοποιούσαν τις Ηνωμένες Πολιτείες να σταματήσουν να υποστηρίζουν το Ισραήλ, διαφορετικά θα βρεθούν αντιμέτωπες με νέες πράξεις τρομοκρατίας. Σε εμφάνισή του χθες σε τηλεοπτικό πρόγραμμα, ο κ. Ρίτζ δήλωσε πως οι Ηνωμένες Πολιτείες είναι προετοιμασμένες. Είπε συγκεκριμένα, «Εχουμε λάβει πρόσθετα προληπτικά μέτρα τόσο σε κυβερνητικό, όσο και σε ιδιωτικό επίπεδο. Δεν γνωρίζουμε από πού προέρχεται αυτή η επιστολή. Πολλοί, πάντως, την αποδίδουν στην ηγεσία της Αλ Κάϊντα. Τώρα, ποια είναι η ηγεσία της Αλ Κάϊντα, ένας Θεός ξέρει.» Η εξασέλιδη, ανυπόγραφη, επιστολή, παραδόθηκε στον αραβικό τηλεοπτικό σταθμό Αλ Τζαζήρα, την επομένη της μετάδοσης από τον ίδιο σταθμό ταινίας, με μαγνητοφωνημένο μήνυμα, που αποδίδεται στον Οσάμα Μπιν Λάντεν, ηγέτη της τρομοκρατικής οργάνωσης Αλ Κάϊντα, στην οποία οι Ηνωμένες Πολιτείες επιρρίπτουν την ευθύνη για τις τρομοκρατικές επιθέσεις της 11ης Σεπτεμβρίου. Όμως, σε εμφάνισή του σ'ένα άλλο τηλεοπτικό πρόγραμμα ο δημοκρατικός γερουσιαστής Κρις Ντοντ είπε πως δεν λαμβάνονται αρκετά μέτρα για την αντιμετώπιση νέων τρομοκρατικών επιθέσεων. Ο κ. Ντοντ επισήμανε ότι το F-B-I έλαβε την περασμένη εβδομάδα προειδοποίηση για μια «εντυπωσιακή», όπως τη χαρακτήρισε , τρομοκρατική επίθεση και πρόσθεσε πως οι Αμερικανοί είναι αυτή τη στιγμή ελάχιστα ασφαλέστεροι απ ό,τι ήταν πριν από τις επιθέσεις της 11ης Σεπτεμβρίου. Ο γερουσιαστής Ρίτσαρντ Σελμπυ συμφωνεί ότι είναι δυνατόν να πραγματοποιηθεί μια νέα «εντυπωσιακή» επίθεση εναντίον των Ηνωμένων Πολιτειών από τρομοκράτες που ήδη βρίσκονται στην Αμερική. «Ας ελπίσουμε πως δεν θα συμβεί κάτι τέτοιο," είπε ο κ. Σέλμπυ. "Δεν πρέπει όμως να αποκλείουμε την πιθανότητα να έχουν οι τρομοκράτες διασυνδέσεις με τρομοκρατικές οργανώσεις στις Ηνωμένες Πολιτείες που θα μπορούσαν να διενεργήσουν μια εντυπωσιακή επίθεση εναντίον ενός εύκολου στόχου. Φυσικά ελπίζουμε πως θα μπορέσουμε να προλάβουμε κάτι τέτοιο. Όπωσδήποτε όμως ο κίνδυνος υπάρχει και είναι πραγματικός. »